Salariul minim crește de la 1 iulie 2024 la 3.700 lei brut. Dacă ai activități independente – PFA, cel mai probabil te întrebi la ce valoare vei plăti CAS și CASS în 2025. De asemenea, dacă îți faci PFA în 2024, ești obligat ca în 30 de zile să depui la ANAF o Declarație unică cu estimări la care vei lua în calcul un anumit nivel al salariului minim.
Valoarea pe care o vei lua în calcul la veniturile aferente anului 2024 va fi de 3.300 lei, NU 3.700 lei. Asta în ambele cazuri, indiferent dacă:
1. Ai deja PFA
2. Începi activitatea după 1 iulie (adică îți faci PFA ulterior în cursul anului)
*O situație asemănătoare a fost și în 2023, s-a modificat salariul minim în cursul anului, iar valoarea luată în calcul a fost cea mai mică (valabilă la 25 mai), lucru pe care l-ați putut vedea și când ați completat DU 2024.
Așadar, ca PFA vei declara și plăti CASS la 6 – 60 de salarii în 2025 pentru veniturile din 2024. Adică, 10% la valoarea pe care o ai între 19.800 – 198.000. Dacă ai mai mult de 198.000, atunci suma maximă de plată rămâne plafonată la 19.800 lei.
*Dacă ai sub 6 salarii nu plătești, cu excepția situației în care vrei să fii asigurat la sănătate
În ceea ce privește CAS, plafoanele sunt de 12 și 24 de salarii. Dacă ai completat Declarația unică 2024, ai observat că la partea de estimări au rămas vechile plafoane de 12 și 24 de salarii.
Astfel, dacă ai venituri peste 39.600 lei dar până în 79.200 lei, atunci vei plăti 9.900 lei. Dacă acestea depășesc 79.200 lei, atunci vei plăti 19.800 lei.